b'\n_START_ARTICLE_\nEquilibri cl\xc3\xadnic\n_START_PARAGRAPH_\nL\'equilibri cl\xc3\xadnic, tamb\xc3\xa9 conegut com a incertesa terap\xc3\xa8utica, aporta la base \xc3\xa8tica per a la investigaci\xc3\xb3 m\xc3\xa8dica quant a l\'assignaci\xc3\xb3 de pacients que han estat distribu\xc3\xafts en diferents grups de tractament en un assaig cl\xc3\xadnic. Benjamin Freedman va emprar el terme per primera vegada el 1987._NEWLINE_El dilema \xc3\xa8tic durant un assaig cl\xc3\xadnic sol apar\xc3\xa8ixer en assaigs realitzats en humans quan l\'investigador, o els investigadors, comencen a creure que un tractament \xc3\xa9s m\xc3\xa9s benefici\xc3\xb3s que l\'altre. Encara que l\'investigador cregui fortament en una hip\xc3\xb2tesi, no hi ha una prova real que demostri l\'exist\xc3\xa8ncia d\'aquest benefici. Quan es tenen proves suficients, se sol parar la investigaci\xc3\xb3, ja que l\'equilibri cl\xc3\xadnic no es compleix._NEWLINE_Un assaig ha de comen\xc3\xa7ar amb una hip\xc3\xb2tesi nul\xc2\xb7la i no hi ha d\'haver cap prova clara que la intervenci\xc3\xb3 o el medicament que s\'est\xc3\xa0 provant sigui millor que els tractaments existents o que ni tan sols sigui efectiu. A mesura que avan\xc3\xa7a l\'assaig, els resultats poden donar proves suficients per conv\xc3\xa8ncer l\'investigador de l\'efic\xc3\xa0cia de la intervenci\xc3\xb3 o del medicament. Quan es tenen suficients proves, ja no hi ha una incertesa real sobre quin \xc3\xa9s el tractament m\xc3\xa9s benefici\xc3\xb3s. Aix\xc3\xad doncs, l\'investigador es troba amb un imperatiu \xc3\xa8tic que l\'obliga a tractar els altres participants amb el tractament m\xc3\xa9s benefici\xc3\xb3s. Hi ha qui es q\xc3\xbcestiona sobre l\'\xc3\xa8tica del l\xc3\xadmit d\'aquesta obtenci\xc3\xb3 suficient de proves: alguns opinen que els investigadors a c\xc3\xa0rrec del proc\xc3\xa9s nom\xc3\xa9s haurien de continuar l\'estudi fins que ells siguin els qui estiguin conven\xc3\xa7uts que un dels tractaments \xc3\xa9s m\xc3\xa9s apropiat; altres sostenen que l\'estudi hauria de continuar fins que les proves convencin tota la comunitat de metges experts._NEWLINE_En resum, l\'equilibri cl\xc3\xadnic implica que existeix una incertesa real sobre si el tractament \xc3\xa9s benefici\xc3\xb3s o no. Tamb\xc3\xa9 s\'aplica a tractaments extraoficials o realitzats abans o durant els assaigs cl\xc3\xadnics pertinents._NEWLINE_Les principals pol\xc3\xadtiques \xc3\xa8tiques que aproven l\'equilibri cl\xc3\xadnic varien segons els casos. Per exemple, la Canadian Tri-Council Policy Statement l\'aprova, mentre que la International Conference on Harmonisation of Technical Requirements for Registration of Pharmaceuticals for Human Use (ICH) no ho fa. Pel que fa a la pr\xc3\xa0ctica de l\'equilibri cl\xc3\xadnic, hi ha proves que els estudis finan\xc3\xa7ats per la ind\xc3\xbastria afavoreixen \xc3\xa0mpliament els productes que aquestes ind\xc3\xbastries posen al mercat, cosa que provoca situacions desfavorables per a l\'equilibri cl\xc3\xadnic. No obstant aix\xc3\xb2, una s\xc3\xa8rie d\'estudis d\'instituts nacionals contra el c\xc3\xa0ncer que financen assaigs deixa entreveure un patr\xc3\xb3 de resultats compatibles amb l\'equilibri cl\xc3\xadnic.\n_START_SECTION_\nHist\xc3\xb2ria\n_START_PARAGRAPH_\nEn un article titulat "Ethics in Cooperative Clinical Trials", publicat el 1970, els investigadors L.W. Shaw y T.C. Chalmers sostenien que \xe2\x80\x9csi un metge sap o t\xc3\xa9 motius per creure que un nou tractament (A) \xc3\xa9s millor que un altre tractament (B), no pot participar en un estudi cl\xc3\xadnic comparatiu entre el tractament A i el tractament B. Segons l\'\xc3\xa8tica, el metge est\xc3\xa0 obligat a proporcionar el tractament A a cada nou pacient que ho necessiti. Tamb\xc3\xa9 afirmaven que, durant l\'estudi, els resultants no s\'han de revelar als investigadors fins que s\'hagi acabat, per tal d\'evitar-los el dilema \xc3\xa8tic i aix\xc3\xad permetre que l\'estudi finalitzi._NEWLINE_\xc3\x89s dif\xc3\xadcil aplicar aquest m\xc3\xa8tode en la investigaci\xc3\xb3 moderna, en qu\xc3\xa8 experts de la mat\xc3\xa8ria han de portar a terme i analitzar molts assaigs cl\xc3\xadnics. Freedman va proposar una perspectiva diferent d\'aquest dilema \xc3\xa8tic anomenat equilibri cl\xc3\xadnic. L\'equilibri cl\xc3\xadnic es compleix "si hi ha una incertesa real en la comunitat m\xc3\xa8dica experta\xc2\xa0\xe2\x80\x95no necess\xc3\xa0riament per part de l\'investigador que realitza l\'estudi\xe2\x80\x95\xc2\xa0 sobre el tractament m\xc3\xa9s recomanable". L\'equilibri cl\xc3\xadnic permet que els investigadors cl\xc3\xadnics continu\xc3\xafn un estudi fins que tenen prou proves estad\xc3\xadstiques per conv\xc3\xa8ncer els altres experts sobre la validesa dels resultats, sense posar en entredit la integritat \xc3\xa8tica dels investigadors. _NEWLINE_En el disseny d\'assaigs cl\xc3\xadnics, \xc3\xa9s molt important l\'equilibri cl\xc3\xadnic des de la perspectiva del pacient, cosa que resulta especialment v\xc3\xa0lida en estudis aleatoritzats i controlats d\'intervencions quir\xc3\xbargiques en les quals, tant l\'estudi com el control s\xc3\xb3n propensos a tenir associats tant riscos com esperances que sigui benefici\xc3\xb3s. L\'estat del pacient \xc3\xa9s tamb\xc3\xa9 un factor que influeix en aquests riscos i, en aquest sentit, proporcionar-li el concepte d\'equilibri cl\xc3\xadnic \xc3\xa9s una part important en la incorporaci\xc3\xb3 del pacient a l\'assaig. De fet, els assaigs en els quals l\'equilibri cl\xc3\xadnic no semblava complir-se van experimentar una reducci\xc3\xb3 en la incorporaci\xc3\xb3 de pacients.\n_START_SECTION_\nCr\xc3\xadtiques\n_START_PARAGRAPH_\nMiller i Brody raonaven que la noci\xc3\xb3 d\'equilibri cl\xc3\xadnic era fonamentalment err\xc3\xb2nia. L\'\xc3\xa8tica del tractament i l\'\xc3\xa8tica de la investigaci\xc3\xb3 s\xc3\xb3n dos aspectes diferents dirigits per normes diferents. Els dos declaren que "la doctrina de la indeterminaci\xc3\xb3 cl\xc3\xadnica t\xc3\xa9 com a objectiu actuar de pont entre el tractament i la investigaci\xc3\xb3, que, segons sembla, ajuda a realitzar les proves controlades aleat\xc3\xb2ries sense haver de sacrificar les obligacions terap\xc3\xa8utiques dels metges per proporcionar tractaments d\'acord amb les normes d\'atenci\xc3\xb3 m\xc3\xa8dica. Aix\xc3\xb2 constitueix un error en el tractament pel que fa a l\'\xc3\xa8tica dels assaigs cl\xc3\xadnics, de manera an\xc3\xa0loga a la tend\xc3\xa8ncia que tenen els pacients voluntaris que confonen el tractament en el context de les proves controlades aleat\xc3\xb2ries amb l\'atenci\xc3\xb3 m\xc3\xa8dica rutin\xc3\xa0ria." Tal com diuen, l\'equilibri cl\xc3\xadnic nom\xc3\xa9s t\xc3\xa9 sentit com un sup\xc3\xb2sit normatiu per als assaigs cl\xc3\xadnics si s\'assumeix que els investigadors tenen obligacions terap\xc3\xa8utiques sobre els participants en la recerca._NEWLINE_Hi ha experts que han fet cr\xc3\xadtiques a l\'equilibri cl\xc3\xadnic, com Robert Veatch i Peter Ubel i Robert Silbergleit.'